paragraph_text: Kod skijašica je priča bila malo drukčija, ali jednako dramatična. Marlies Schild je bila vodeća u ukupnom poretku s 1302 boda, slijedile su je Nicole Hosp a 1287 Julia Mancuso s 1251 i Renate Götschl s 1200 bodova. Prvu utrku je dobila Götschl i time poboljšala nade za osvajanje kristalnog globusa, no da previše ne smanji zaostatak pobrinula se Schild iznenađujućim drugim mjestom. Schild je u utrci super-veleslaloma bila najbrža od navedenog četverolista (3. mjesto) i činilo da joj veliki kristalni globus nitko ne može uzeti iz ruku. Pogotovo jer su slijedile tehničke utrke u kojima je bila jaka. Od 8 odvoženih slalomskih utrka pobijedila je u 7, a u veleslalomskim bilježi vrlo dobre rezultate. No, nije tako mislila Nicole Hosp koja je u tom trenutku zaostajala za Schild 70 bodova. Prvo je pobijedila u Marliesinoj paradnoj disciplini - slalomu, utrci u kojoj Schild nije osvojila niti jedan bod (posljednje 19. mjesto), a zatim i u utrci veleslaloma, disciplini u kojoj je osvojila mali kristalni globus. Ova posljednja utrka bila je izuzetno zanimljiva. Schild je bila petoplasirana nakon odvožene druge vožnje i čekala je na cilju samo prvoplasiranu iz prve vožnje - Nicole Hosp. Da bi osvojila veliki kristalni globus, Hosp je morala osvojiti bodove, odnosno biti najmanje 15. Očekivalo se da će kalkulirati i samo se spustiti do cilja kako bi došla do bodova. No, ono što je učinila ući će u skijaške anale. Besprijekornom vožnjom Hosp je pobijedila s više od sekunde prednosti pred Njemicom Kathrin Hölzl i tako na najbolji mogući način zaokružila svoju uspješnu sezonu u kojoj je po prvi put osvojila naslov najbolje u Svjetskom kupu.